ብፁዕ አቡነ ሕዝቅኤል ይህንንሰ አቋም በመያዛቸው በሕገ ቤተ ክርስቲያን አንቀጽ 25 ንኡስ አንቀጽ አራት፣ ‹‹የቅዱስ ሲኖዶስ ዋና ጸሐፊ ከቅዱስ ሲኖዶስ የሚሰጠውን ውሳኔ እና ትእዛዝ ሁሉ በተግባር ላይ መዋላቸውን እንደሚከታተል እና እንደሚቆጣጠር›› የሰፈረውን ድንጋጌ ቃል እና መንፈስ ማስከበራቸውን ያጠይቃል፡፡ በዚህ ረገድ ብፁዕነታቸው የጥቅምቱ ቅዱስ ሲኖዶስ መክሮ የወሰነባቸውን 18 ቃለ ጉባኤዎች በጠቅላይ ቤተ ክህነቱ መዝገብ ቤት በኩል ለሚመለከታቸው ሁሉ ደርሶ እንዲታወቅ እና እንዲተገበር በወቅቱ በፊርማቸው ማስተላለፋቸውም የሚጠቀስ ነው፡፡ በተለይ የአቡነ ጳውሎስ ሐውልት እና ቢልቦርዶቻቸው እንዲነሣ፣ ብፁዕ አቡነ ሳሙኤል የልማት እና ክርስቲያናዊ ተራድኦ ኮሚሽን የበላይ ሐላፊ ሊቀ ጳጳስ እንዲሆኑ፣ የቤቶች እና ሕንጻዎች አስተዳደር ድርጅት ቦርድ ተበትኖ እና የሥራ አስኪያጁም ውል በጥር ወር መጨረሻ አብቅቶ በአዲስ ቦርድ እና ሥራ አስኪያጅ እንዲመራ እንዲሁም የስብከተ ወንጌል አገልግሎት ሥምሪት ማእከላዊ እና መዋቅሩን የጠበቀ እንዲሆን ውሳኔ የተላለፈባቸው ቃለ ጉባኤዎች እስከ አሁን ከመዝገብ ቤቱ ወጪ ሆነው ለዋና ሥራ አስኪያጁ ጽ/ቤት እንዲደርሱ አለመደረጋቸው ታውቋል፡፡
